**קומפאק** (**Compaq**; שם מלא **Compaq Computer Corporation**) הייתה חברה שנוסדה ב-1982 ועסקה בפיתוח, מכירה ותמיכה במחשבים, ובמוצרים ובשירותים נלווים של טכנולוגיית מידע. קומפאק מכרה מחשבים תואמי IBM PC. במהלך שנות ה-90 של המאה ה-20 הייתה קומפאק הספקית הגדולה ביותר בעולם של מחשבים אישיים, תואר שבו החזיקה עד 2001 אז השיגה אותה דל. ב-2002 נמכרה החברה לחברת היולט פקארד בסכום של 25 מיליארד דולר. היולט פקארד המשיכה למכור מוצרים תוך שימוש במותג קומפאק עד 2013.

היסטוריה
--------

### שנות ה-80 - הקמת החברה וצמיחה מהירה

קומפאק נוסדה בפברואר 1982 על ידי רוד קניון, ג'ים האריס וביל מורטו. השלושה היו קודם מנהלים בכירים ביצרנית המוליכים למחצה טקסס אינסטרומנטס. כל אחד השקיע 1,000 דולר כדי להקים את החברה, שנוסדה בשם הזמני Gateway Technology. נאמר כי השם "COMPAQ" נגזר מ"תאימות ואיכות" ("Compatibility and Quality"), אך ההסבר הזה היה המצאה בדיעבד. השם נבחר מתוך רבים שהוצעו על ידי חברת הפרסום Ogilvy & Mather. המחשב הראשון של קומפאק שורטט על שולחן על ידי טד פפג'ון בזמן שסעד עם המייסדים בחנות עוגות. את ההון הראשוני גייסו מקרן הון סיכון של בנג'מין (בן) רוזן, בסך 1.5 מיליון דולר, מימון שעזר להם לייצר את המחשב הראשון של החברה. בסך הכל, המייסדים הצליחו לגייס 25 מיליון דולר מקרנות הון סיכון, והדבר נתן יציבות לחברה החדשה כמו גם ביטחון לעובדים ולמפיצים שלה.

בניגוד לחברות סטארט-אפ אחרות שייצרו מחשבים תואמי IBM באותה עת, קומפאק הבדילה את עצמה בכך שלא התמקדה בעיקר במחיר, אלא התרכזה בפיתוח תכונות חדשות, כגון ניידות ותצוגות גרפיות טובות יותר, כמו גם ביצועים טובים יותר, והכל במחירים דומים לאלו של IBM. קומפאק שכרה מהנדסים ותיקים עם ניסיון של 15 שנים בממוצע, מה שהעניק אמינות למוצריה בקרב הלקוחות. בנוסף בשל שותפות שייצרה עם אינטל, הצליחה קומפאק לשמור על מובילות טכנולוגית בשוק, שכן היא הייתה הראשונה שיצאה עם מחשבים המכילים את הדור הבא של כל מעבד אינטל שיצאה לשוק. כך לדוגמה הייתה הראשונה למכור מחשב אישי עם מעבד 386 פורץ הדרך. בנוסף, בניגוד ל-IBM היא לא מכרה ישירות אלא רק דרך מפיצים שקיבלו גמישות בקביעת המחיר הסופי, כך שנהגו תמיד להמליץ על קומפאק כמחשב איכותי ולדרוש מחיר גבוה.

במהלך שנת המכירות הראשונה שלה (שנת הפעילות השנייה שלה), מכרה החברה 53,000 מחשבים אישיים תמורת 111 מיליון דולר. החברה הייתה הסטארט-אפ הראשון מעולם שהגיע לרף מכירות 100 מיליון דולר בזמן כל כך קצר. קומפאק הונפקה ב-1983 בבורסה לניירות ערך בניו יורק וגייסה 67 מיליון דולר. ב-1986 היא הגיעה למכירות של 329 מיליון דולר מ-150,000 מחשבי PC, והפכה לחברה הצעירה ביותר אי פעם שנכנסה לרשימת ה-Fortune 500. ב-1985, מכירות החברה הגיעו ל-504 מיליון דולר ובשנת 1987, קומפאק עברה את רף המיליארד דולר במכירות שנתיות, החברה הראשונה מעולם שהגיעה לרף זה בזמן הקצר ביותר. 

### שנות ה-90 - הפיכה למובילת השוק

בשנת 1991 מונה אקהרד פייפר למנכ"ל החברה, לאחר שיושב ראש החברה בן רוזן הדיח את המנכ"ל והמייסד רוד קניון. באותה שנה מכירות החברה הגיעו לכ-3.3 מיליארד דולר אולם החברה סבלה מהאטה במכירות ותחרות גוברת מצד מתחרים מהמזרח הרחוק. רוד קניון ביקש להמשיך להתמקד באיכות אך בן רוזן טען שיש לשנות את הגישה של החברה. תחת כהונתה של פייפר כמנכ"ל, קומפאק נכנסה לשוק המחשבים הביתי עם המחשב Compaq Presario, כאחת היצרניות הראשונות באמצע שנות ה-90 ששווקה מחשב אישי במחיר של פחות מ-1000 דולר. על מנת לשמור על רמת המחירים הנמוכה, קומפאק הפכה ליצרנית המחשבים הראשונה מהשורה הראשונה שהשתמשה במעבדים של AMD ו-Cyrix. מלחמות המחירים של קומפאק פגעה בסופו של דבר במספר מתחרים, דוגמת פאקרד בל. קומפאק הייתה ליצרנית המחשבים השנייה בגודלה בעולם ב-1993, לאחר שעקפה את אפל ועברה את IBM כיצרנית המחשבים המובילה בעולם ב-1994. ניהול המלאי והרווחיות הגולמית של קומפאק היו טובים יותר משל מתחרותיה, מה שאפשר לה לנהל מלחמות מחירים ולזכות בנתח שוק. 

קומפאק החליטה להיכנס לשוק המדפסות ב-1989, והדגמים הראשונים יצאו לשוק עם לביקורות חיוביות ב-1992. עם זאת, פייפר חשב שהסיכויים לעקוף את מובילת השוק היולט-פקארד (שהיה לה 60% נתח שוק) היו קשים, שכן זה יאלץ את קומפאק להקדיש יותר כספים ואנשים לפרויקט זה מהתקציב המקורי. בסופו של דבר, קומפאק מכרה את עסקי המדפסות לחברת זירוקס תמורת 50 מיליון דולר. ב-26 ביוני 1995, קומפאק הגיעה להסכם עם חברת סיסקו מערכות. על מנת להיכנס לתחום רשתות מחשב ותקשורת נתונים, לרבות מודמים דיגיטליים ונתב עבור עסקים קטנים ומחלקות ארגוניות, שהיה כעת עסק של 4 מיליארד דולר, והשוק הצומח ביותר בשוק המחשוב העולמי. קומפאק גם הקימה צוות פיתוח לתחום רשתות המחשב וצוות שיווק יעודי לתחום.

בשנת 1998 רכשה קומפאק, תמורת 9.6 מיליארד דולר, את חברת המחשבים דיגיטל, שנוסדה ב-1957 ובשיאה הייתה חברת המחשוב השנייה בגודלה, אחרי חברת IBM אך איבדה נתח שוק בשנות ה-80. זו הייתה העסקה הגדולה ביותר בהיסטוריה של תעשיית המחשוב עד אז. את שנת 1999 סיימה עם הכנסות שיא של 38 מיליארד דולר. שנת 2000 הייתה שנת השיא של החברה שהכנסותיה הגיעו ל-42.4 מיליארד דולר והיא נמנתה עם 100 החברות הגדולות בעולם על פי דירוג המגזין פורצ'ן. היא הייתה חברת המחשוב השנייה בגודלה בעולם וספקית ציוד החומרה הגדולה בעולם. באותה עת גם פיתחה ושיוקה תוכנה, פתרונות ושירותים באמצעות חברות בת שהיו פרושות ב-200 מדינות ברחבי העולם. אך החלה לסבול מהאטה בעסקיה בתחילת 2001. 

### קשיים ומיזוג עם HP

בתקופת בועת הדוט-קום, בסוף שנות ה-90, שוק המחשוב העולמי גדל במהירות אך קומפאק סבלה מתחרות גוברת ומחוסר מיקוד. החברה נכנסה באיחור לפעילות מכירה ישירה דרך האינטרנט. בתחילת 1999 קומפאק פרסמה שתי אזהרות רווח בחודשיים ומנכ"ל החברה אקהארד פייפר התפטר. במרץ 2000 הכריזה החברה על השקעה של מיליארד דולר בכניסה לשירותי אינטרנט. באוקטובר 2000 חברת דל עקפה את קומפאק במכירות מחשבים בארצות הברית, ונתח השוק שלה ירד ל-16%. ברבעון הראשון של 2001 דל מכרה 4.16 מיליון יחידות, או 12.8% בשוק העולמי וקומפאק ירדה למקום השני עם 3.9 מיליון יחידות, או 12.1% מהשוק העולמי. באפריל 2001 דווח כי דל נטלה את ההובלה מקומפאק גם במכירת שרתים בארצות הברית, בנוסף הודיעה על פיטורי 7,000 כ-10% מכוח האדם שלה. ביוני 2001 הודיעה החברה כי היא מתכננת מהפכה בעסקיה ותתמקד בתוכנה ושירותים במקום חומרה.

בספטמבר 2001 הוכרז כי היולט פקארד תרכוש את קומפאק תמורת 25 מיליארד דולר במניות, מחיר שהווה פרמיה של כ-19% מעל מחירה של קומפאק בבורסה באותה עת. כך שהמיזוג ייצור חברה בעלת הכנסות של כ-87.4 מיליארד דולר, בסדר הגודל של הכנסות IBM, שהייתה החברה בעלת ההכנסות הגדולות ביותר אז בענף המחשוב וטכנולוגיות המידע העולמי. על פי תנאי העסקה מחזיקי המניות של קומפאק קיבלו 0.6325 מניות היולט פקארד תמורת כל מניית קומפאק שברשותם. בסך הכל החזיקו בעלי המניות של היולט פקארד ב-64% מקומפאק. אולם משפחות פקארד והיולט של מייסדי HP התנגדו לרכישה. וולטר היולט, בנו של ביל, מייסד החברה שהחזיק גם ב-10% ממניות HP טען שהמיזוג הוא אינטרס של מנכ"לי החברות אך לא מועיל לחברה. הוא חשף כי HP צפויה לתת מענק כולל של 115 מיליון דולר למנכ"לית HP קרלי פיורינה ולמייקל קאפלס, מנכ"ל קומפאק. לאחר שהתקבל אישור של רוב בעלי המניות, המיזוג הושלם לבסוף במאי 2002.

HP המשיכה לשווק מחשבים תחת המותג קומפאק עד 2013.

פעילות בישראל
-------------

מחשבי קומפאק החלו להימכר בישראל בשנת 1984, שנתיים לאחר שהחברה הוקמה, על ידי חברת "מ.ל.ל מחשבים". המחשבים של קומפאק זכו להצלחה רבה וחברת יבמ ישראל ניסתה להפסיק את היבוא שלהם, לאחר שפגעו במכירות שלה. מחשבי קומפאק אף נרכשו על ידי צה"ל. ב-1996 הקימה קומפאק סניף בישראל, שעסק במכירה ושיווק בעיקר לשוק העסקי והארגוני. בשנת 1996 החזיקה קומפאק ב-45% משוק השרתים בישראל. החברה גם עסקה ביצירת שיתופי פעולה עם חברות ישראליות, בעיקר בתחום התוכנה.

בשנת 1998 גדלה פעילות קומפאק בישראל באופן משמעותי עם רכישת חברת "דיגיטל", שהייתה לה חברת בת גדולה בישראל. מנכ"ל דיגיטל ישראל, מונה למנכ"ל החברה הממוזגת בישראל. קומפאק הרחיבה את פעילותה גם לתחום הייעוץ, השירות והאנטגרציה של מערכות מחשוב. ב-1999 נכנסה לפעול גם בשוק הביתי בישראל. ברבעון הראשון של שנת 2000 קומפאק תפסה את המקום הראשון בשוק המחשבים האישיים בארץ, עם נתח שוק של יותר מ-18%, ומכירות של יותר מ-21 אלף מחשבים. במכירת שרתים הובילה קומפאק עם נתח שוק של כ-29% (יותר מאשר שני היצרנים המדורגים אחריה גם יחד) והובילה במכירת מחשבים הניידים עם נתח שוק של 25%. את שנת 2000 סיימה עם הכנסות של 300 מיליון בישראל והיא העסיקה כ-500 עובדים בישראל באותה עת.

בעקבות המיזוג עם HP גדל נפח הפעילות של החברה. קומפאק ישראל הקימה חברה בת בבעלות מלאה, OMS, לאספקת שירותי מיקור חוץ מנוהלים (IT Managed Services) ללקוחות החברה בישראל. ב-2002 הכנסות החברה הממוזגת בישראל היו כ-420 מיליון דולר, היקף דומה למכירות יבמ ישראל, שהייתה עד אז חברה המחשוב הגדולה בישראל.

מוצרים
------

* Compaq Deskpro - מחשב שולחני לעסקים שהיה מוצר הגדל של החברה.
* Compaq Portable - גרסה מוקדמת של מחשב נייד שהחברה השיקה ב-1983.
* Compaq Presario - מחשב שולחני שנועד לשוק הצרכני.
* iPAQ - מחשב כף יד שהושק באפריל 2000 ומקיץ 2001 היה המותג המוביל בשוק זה.

קישורים חיצוניים
----------------

ויקישיתוף מדיה וקבצים בנושא **קומפאק** בוויקישיתוף
* 

* אתר האינטרנט הרשמי של קומפאק (באנגלית)
* קומפאק, באתר אנציקלופדיה בריטניקה (באנגלית)
* קומפאק, ברשת החברתית פייסבוק

* קומפאק, ברשת החברתית LinkedIn

* קומפאק, סרטונים בערוץ היוטיוב

הערות שוליים
------------

1. ↑  איי אונליין, מנכ""ל קומפאק: מלחמת המחירים בענף ה-PC תימשך, באתר TheMarker‏, 3 במאי 2001
2. ↑  יהודה שויצר, קרלי פיורינה בטקס מיזוג HP-קומפאק: אנו מתכוונים ליטול את ההובלה כחברת הטכנולוגיה מספר אחת, באתר TheMarker‏, 7 במאי 2002
3. ↑  אתר למנויים בלבד ניו יורק טיימס, HP צפויה להתפצל לשתי חברות, באתר TheMarker‏, 6 באוקטובר 2014
4. 1 2  אהוד שור, מייסד ממוסד יותר, כותרת ראשית, 7 במאי 1987
5. ↑  אהוד שור, איך להעשות פופולארי, כותרת ראשית, 18 בדצמבר 1985
6. ↑  קומפאק עברה את קו מיליארד הדולר במכירות, מעריב, 8 בפברואר 1988
7. ↑  קומפאק צריכה מנהיג אמיתי, באתר גלובס, 26 באפריל 1999
8. ↑  אלון גל, רויטרס, ‏קומפאק תקנה את דיגיטל בעיסקת 9.6 מיליארד דולר במזומן ומניות, באתר גלובס, 27 בינואר 1998
9. ↑  איי אונליין, קומפאק תקים בישראל חברה בת למתן שירותי מימון ללקוחותיה, באתר TheMarker‏, 7 במרץ 2000
10. ↑  איי אונליין, קומפאק זינקה למקום הראשון בהכנסות בתחום המיחשוב עתיר הביצועים, באתר TheMarker‏, 25 במרץ 2001
11. ↑  רויטרס, קומפאק מזהירה מהאטה חדה במכירות במחצית הראשונה של השנה, באתר TheMarker‏, 12 בפברואר 2001
12. ↑  קומפאק הכריזה על אסטרטגיית מסחר אלקטרוני, באתר גלובס, 15 באפריל 1999
13. ↑  מאת צפריר בשן, ‏פפייפר נוטש בנסיבות שהביאו אותו לקומפאק, באתר גלובס, 22 באפריל 1999
14. ↑  קרן צוריאל, ‏מפנה אסטרטגי בקומפאק: תשקיע השנה מיליארד דולר בכניסה לשירותי אינטרנט, באתר גלובס, 23 במרץ 2000
15. ↑  איי אונליין, קומפאק מובילה במכירות מחשבים בעולם; DELL נוטלת את ההובלה בארה""ב, באתר TheMarker‏, 27 באוקטובר 2000  
איי אונליין, דל קפצה למקום ה- 1 במכירות מחשבים אישיים בארה'ב, באתר TheMarker‏, 25 באוקטובר 1999
16. ↑  שירות רויטרס, ‏דל בצמרת: עקפה את קומפאק, ותפסה את המקום הראשון בעולם במכירות מחשבים אישיים ברבעון הראשון, באתר גלובס, 20 באפריל 2001
17. ↑  צורי דאר, דל נטלה את ההובלה במכירת שרתים בארה"ב, באתר TheMarker‏, 29 באפריל 2001
18. ↑  TheStreet, קומפאק מזהירה ומפטרת, באתר TheMarker‏, 24 באפריל 2001
19. ↑  דפנה מאור, קומפאק מתכננת מהפכה בעסקיה: תתמקד בתוכנה ושירותים במקום חומרה, באתר TheMarker‏, 25 ביוני 2001
20. ↑  עפרה שלו, קונסולידציה בעסקי ה-PC: היולט פקארד רוכשת את קומפאק תמורת 25 מיליארד דולר במניות, באתר TheMarker‏, 4 בספטמבר 2001
21. ↑  יהודה שויצר, משפחות פקארד והיולט מנסות לטרפד את המיזוג עם קומפאק; פיורינה עלולה לאבד את משרתה, באתר TheMarker‏, 7 בנובמבר 2001  
מרי שגיא-מידן, אל תאמרי לי מה אבא שלי היה אומר, באתר הארץ, 19 בפברואר 2002
22. ↑  יהודה שויצר, וולטר היולט: HP צפויה לתת מענק של 115 מיליון דולר למנכ"לי HP וקומפאק עם השלמת המיזוג, באתר TheMarker‏, 26 בפברואר 2002
23. ↑  יובל דרור, ריפוד של HP לעסקי קומפאק, באתר TheMarker‏, 8 בדצמבר 2002  
הארץ, היולט פאקרד ישראל מציעה לעובדים ותיקים תוכנית פרישה מרצון, באתר TheMarker‏, 15 במאי 2002
24. ↑  נמרוד הלפרן, 10 שנים אחרי המיזוג עם קומפאק: HP מתכננת ספין אוף של חטיבת המחשבים האישיים, באתר TheMarker‏, 18 באוגוסט 2011
25. ↑  מ.ל.ר.נ. תשווק את קומפאק, חדשות, 28 באוגוסט 1984
26. ↑  טל שחף, יבמ תובעת להפסיק יבוא מחשבים תואמים, מעריב, 18 באוגוסט 1986
27. ↑  מערכת המחשוב בצה״ל מתרחבת, חדשות, 12 באוגוסט 1990
28. ↑  הארץ, בישראל צפויים פיטורי עשרות עובדים, באתר הארץ, 5 בספטמבר 2001
29. ↑  תמיר אשל, ‏IDC: שוק המחשבים בישראל מסתכם בכ-336 מיליון דולר, באתר גלובס, 8 באוקטובר 1997
30. ↑  TheMarker digital, קומפאק ביצעה רכש גומלין בשווי של 40 מיליון דולר מחברות ישראליות בשנת 2001, באתר TheMarker‏, 12 בפברואר 2002  
TheMarker digital, קומפאק תשווק בישראל את פתרונות פרסייס, באתר TheMarker‏, 5 באוגוסט 2001  
ספיר פרץ, ‏קומפאק ביצעה ב-2001 רכש גומלין מחברות ישראליות ב-40 מיליון דולר, באתר גלובס, 12 בפברואר 2002
31. ↑  רוני ליפשיץ, ‏עמנואל פרץ, מנכ"ל דיגיטל ישראל, מונה למנכ"ל קומפאק ישראל, באתר גלובס, 12 ביולי 1998
32. ↑  איי אונליין, קומפאק מכריזה על קו מחשבים אישיים חדש - במחיר הנמוך ביותר למשבי מותג, באתר TheMarker‏, 2 בנובמבר 1999
33. ↑  קומפאק מתכננת להיכנס לשוק המחשבים הביתי בישראל, באתר גלובס, 15 באפריל 1999
34. ↑  קומפאק במקום ה-1 במכירת מחשבים בארץ, באתר גלובס, 7 ביוני 2000  
TheMarker digital, חברת מחקרי השוק IDC: קומפאק במקום הראשון במכירות מחשבים אישיים בישראל ברבעון השני, באתר TheMarker‏, 29 באוגוסט 2000
35. ↑  הארץ, קומפאק ישראל תרכוש חברות שירותים בעשרות מליוני דולר, באתר TheMarker‏, 2 באוגוסט 2001
36. ↑  יובל דרור, האם מיזוג קומפאק-היולט פקארד מתחיל בישראל?, באתר TheMarker‏, 7 באפריל 2002
37. ↑  הארץ, HP ישראל עברה ב-140% את יעד המכירות המתוכנן , באתר TheMarker‏, 26 באוגוסט 2003
38. ↑  רויטרס, קומפאק הכריזה על שני מיקרו־מחשבים, מעריב, 22 ביוני 1988
39. ↑  סוכנויות הידיעות, יוזמה חדשה של מיקרוסופט וקומפאק: מחשב לאינטרנט, באתר TheMarker‏, 16 באוגוסט 2000
40. ↑  יהודה שויצר, פאלם צפויה לאבד את ההובלה בשוק מחשבי כף היד לקומפאק, באתר TheMarker‏, 18 ביוני 2001  
טרו קויטינן, פאלם צפויה להגיע לערימת הזבל של ההיסטוריה, באתר TheMarker‏, 14 באוגוסט 2001

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12518755n (data)
* ISNI: 0000 0004 1189 4679
* SUDOC: 034431039
* VIAF: 266025599
* WorldCat: viaf-266025599

 |